La Llei 10/1994, d'11 de juliol, de la policia de la Generalitat-mossos d'esquadra, regula en l'article 49 i següents els drets sindicals dels membres del cos.
Aquesta regulació inclou, a l'article 51, el dret de les organitzacions sindicals amb representació en el cos de mossos d'esquadra que se'ls faciliti un local per a l'exercici de llurs activitats, a les dependències que es determinin.
L'experiència acumulada des de que es varen portar a terme les primeres eleccions sindicals per a determinar les organitzacions sindicals representatives del cos de mossos d'esquadra i, per tant, presents al Consell de la Policia-Mossos d'Esquadra, ha permès avaluar les necessitats reals dels sindicats en ordre a disposar de locals sindicals per al desenvolupament de les seves funcions, matèria que ha estat objecte de successius pactes.
Per tant, cal portar a terme la determinació exigida per l'article 51 de la Llei 10/1994, d'11 de juliol, a fi i efecte de concretar el contingut del dret a disposar de locals sindicals per part de les organitzacions sindicals amb representació en el cos de mossos d'esquadra.
Aquest règim s'articula en la determinació dels locals que s'han de posar a disposició de les organitzacions sindicals, així com les seves característiques genèriques, sens perjudici de la seva posterior concreció mitjançant resolució del director general de Seguretat Ciutadana.
Així mateix, i amb caràcter subsidiari, per al cas que alguna organització sindical opti per no acollir-se a aquest règim, es preveu la dotació dels recursos econòmics perquè el sindicat pugui, en funció de les seves necessitats i implantació, dotar-se d'una estructura de locals més adequada a les seves característiques organitzatives específiques.
En conseqüència, atès l'informe favorable del Consell de la Policia-Mossos d'Esquadra, de conformitat amb la disposició final de la Llei 10/1994, d'11 de juliol, de la policia de la Generalitat-mossos d'esquadra, i l'article 3.d) del Decret 157/1996, de 14 de maig, de determinació dels òrgans que exerceixen les atribucions i les facultats atorgades al Departament de Governació (actualment Interior) per la Llei 10/1994, d'11 de juliol,
Aquesta Ordre té per objecte concretar, en aplicació de l'article 51 de la Llei 10/1994, d'11 de juliol, el nombre de locals sindicals que s'han de posar a disposició de les organitzacions sindicals representatives del cos de mossos d'esquadra en cada àmbit territorial, la determinació de les característiques i dotació genèriques dels locals i la forma de determinar la seva ubicació, així com la determinació i distribució dels recursos econòmics destinats a les organitzacions sindicals que optin per no disposar d'aquests locals.
El Departament d'Interior, a través de la Direcció General de Seguretat Ciutadana, posarà a disposició de les organitzacions sindicals representatives del cos de mossos d'esquadra els locals sindicals següents:
Un local sindical per a l'àmbit conjunt de les regions policials Metropolitana Nord, Metropolitana Sud i Metropolitana Barcelona.
Un local sindical per a l'àmbit conjunt de les regions policials Girona i Central.
Un local sindical per a l'àmbit conjunt de les regions policials Ponent i Pirineu Occidental.
Un local sindical per a l'àmbit conjunt de les regions policials Camp de Tarragona i Terres de l'Ebre.
La determinació de la ubicació d'aquests locals es farà mitjançant resolució del director general de Seguretat Ciutadana, tot tenint en compte el criteri de la màxima proximitat possible als centres de treball amb major nombre de persones funcionàries.
4.1 Els locals esmentats han d'estar dotats del mobiliari d'oficina i de l'equipament d'oficina (telèfon, fotocopiadora, equips informàtics) necessaris per al correcte desenvolupament de l'activitat sindical i han de reunir les condicions d'ubicació física, d'espai, de ventilació i d'il·luminació adients.
4.2 Aquests locals seran d'utilització compartida en el supòsit que siguin més d'una les organitzacions sindicals que s'acullin a aquest règim, havent-hi d'haver elements privatius per a cada organització i elements comuns.
L'ús dels espais comuns serà objecte d'un acord entre les organitzacions sindicals afectades.
5.1 No obstant el règim establert als articles precedents, les organitzacions sindicals podran optar per substituir el dret d'ús dels locals esmentats per una compensació econòmica anual.
5.2 A aquest efecte el Departament d'Interior ha de destinar una partida econòmica anual per a garantir la disponibilitat, el manteniment i l'operativitat dels corresponents locals sindicals.
Aquesta partida es destinarà a compensar despeses per lloguers o compra de locals, les despeses de funcionament (subministraments i material fungible), i la dotació de mobiliari i equipaments d'oficina (telèfon, fotocopiadora, i equips informàtics).
5.3 Quant al repartiment dels recursos econòmics d'aquest partida, es farà atenent al grau de representativitat de cada organització sindical en el Consell de la Policia-Mossos d'Esquadra, tot i que un percentatge no inferior al 40% de la quantitat total es repartirà a parts iguals entre les diferents organitzacions sindicals que optin per aquesta modalitat, amb independència de la seva implantació electoral.
6.1 La concessió dels imports a què fa referència l'article 5 serà objecte d'una convocatòria pública anual mitjançant ordre de la persona titular del Departament d'Interior, i les organitzacions sindicals hauran de presentar les seves sol·licituds en la forma i termini que s'indiqui a les bases de la convocatòria.
6.2 La destinació dels imports rebuts s'hauran de justificar d'acord amb el que s'estableixi a les bases de la convocatòria anual i, en qualsevol cas, segons el que es preveu a la normativa vigent en matèria de subvencions aplicable a l'Administració de la Generalitat de Catalunya.
La manca de justificació adequada o suficient dins del termini corresponent donarà lloc al procediment i responsabilitats previstos en la normativa esmentada.
Les previsions que estableix aquesta ordre poden ser objecte de millora mitjançant acord del Consell de la Policia-Mossos d'Esquadra en el qual consti l'adhesió de les corresponents organitzacions sindicals representatives, per la qual cosa s'entén que aquesta disposició només serà d'aplicació en defecte d'adhesió expressa, o per exclusió voluntària d'alguna o algunes organitzacions sindicals de l'eventual acord sobre la matèria.
L'opció pel règim de locals cedits o pel règim de subvenció econòmica s'entendrà feta per un termini de temps coincident amb la durada del mandat del Consell de la Policia-Mossos d'Esquadra.
En el cas que una organització sindical mantingui en unes noves eleccions la seva condició d'organització representativa i que en el termini d'un mes a comptar des de la constitució del Consell de la Policia-Mossos d'Esquadra no manifesti expressament un canvi d'opció en el règim de locals, s'entendrà tàcitament prorrogada durant el nou mandat l'opció escollida durant el mandat precedent.
Per a l'exercici de 2007 el Departament d'Interior destinarà una dotació econòmica de 66.000 euros per al supòsit previst a l'article 5 d'aquesta Ordre.
Aquest import s'actualitzarà anualment en funció de l'IPC de Catalunya, llevat de disposició legal en matèria pressupostària que estableixi un altre percentatge o indicador.
Aquesta Ordre entrarà en vigor el dia 1 de gener de 2007.
Barcelona, 24 d'octubre de 2006